ኖኪያ ከአሥር ዓመት በኋላ ተመልሶ መምጣቱን አስታወቀ
- በአዲስ የኔትወርክ ማስፋፊያ ፕሮጀክት ላይ አነጣጥሯል- ከሳምንት በኋላ ቢሮ ይከፍታል  ከኢትዮጵያ ከወጣ አሥር ዓመት በኋላ ተመልሶ መምጣቱን ያስታወቀው የፊንላንዱ ኖኪያ ኩባንያ፣ በኢትዮጵያ በሚካሄዱ አዳዲስ የኔትወርክ ማስፋፊያ ፕሮጀክቶች ላይ አነጣጥሯል፡፡ኩባንያው ወደ ኢትዮጵያ መምጣቱን በማስመልከት ሰኔ 23 ቀን 2008 ዓ.ም. ባካሄደው ሥነ ሥርዓት ወቅት የኩባንያው ኃላፊዎች እንዳስታወቁት፣ ኖኪያ ከቀደመው ይልቅ ተጠናክሮና በአቅም ጎልብቶ መጥቷል፡፡የኖኪያ የማዕከላዊ፣ የምሥራቅና የምዕራብ አፍሪካ የገበያ ቡድን ኃላፊ፣ ዳንኤል ጃገር  ለሪፖርተር እንዳስታወቁት፣ ኖኪያ በኔትወርክ መሠረተ ልማቶች ላይ ለመሳተፍ ወደ ኢትዮጵያ ተመልሶ መጥቷል፡፡ ጃገር እንዳረጋገጡትም ኩባንያው በቅርቡ ኢትዮ ቴሌኮም ያወጣው የተሳተፉ ጥሪም ምላሽ በመስጠት በአዲስ የኔትወርክ መሥመር ዝርጋታ ላይ ለመሳተፍ ፍላጎት አለው፡፡ ኢትዮ ቴሌኮም በቅርቡ ያወጣው ማስታወቂያ እንደሚያትተው ከሆነ፣ ተሳታፊዎች ፋይናንስ በራሳቸው አፈላልገው በማምጣት የሚሳተፉበትን አዲስ ማስፋፊያ ለማስጀመር ተዘጋጅቷል፡፡የኮሙዩኒኬሽንና ኢንፎርሜሽን ቴክኖሎጂ ሚኒስትሩ የቴክኒክ አማካሪና የኢ-ገቨርናንስ ዳይሬክተር ዶ/ር መስፍን በላቸው ለሪፖርተር እንደገለጹት ግን፣ አዲስ ስለታሰበው ማስፋፊያ መረጃው ባይኖራቸውም የኔትወርክ ማስፋፊያ መካሄዱ ግን የማይቀር ነው፡፡ አገሪቱ በአምስት ዓመት ውስጥ ከ100 ሚሊዮን በላይ የሞባይል ስልኮች ተጠቃሚዎች እንደሚኖራት በመታቀዱ በርካታ ማስፋፊያዎች እንደሚደረጉ ጠቅሰዋል፡፡ኖኪያ በመንግሥት ተጋብዞ ስለመምጣቱ ተጠይቀውም መንግሥት ማንንም እንዳልጋበዘ ይልቁንም ገበያው በራሱ እየሳባቸው በመምጣት ላይ መሆናቸውን አስታውቀዋል፡፡ ጃገርም በተመሳሳይ መልኩ ኖኪያ በመንግሥት ተጋብዞ እንዳልመጣ ለሪፖርተር ገልጸዋል፡፡ ይህም ሆኖ ኖኪያ በወሎ ሰፈር አካባቢ ቢሮውን ለመክፈት መዘጋጀቱንና በሳምንት ጊዜ ውስጥም የፈቃድ ሒደቱን አጠናቆ ሥራ እንደሚጀምር ይፋ አድርጓል፡፡አልካቴል-ሉሰንት የተባለውን ኩባንያ የጠቀለለው ኖኪያ፣ ከሞባይል ስልኮች አምራችነት ራሱን በማውጣት የሞባይል ስልኮች አምራችነቱን ለማይክሮሶፍት ኩባንያ በሽያጭ ማስረከቡ ይታወቃል፡፡ ኖኪያ ኩባንያ በ120 አገሮች ውስጥ ከ60 ሺሕ በላይ ሠራተኞችን በማስተዳደር ላይ የሚገኝ ግዙፍ ተቋም ሲሆን፣ በአፍሪካ 35 ያህል አገሮች ውስጥ እንደሚንቀሳቀስም ለማወቅ ተችሏል፡፡   